(Foto: Facebook/Ministerul Transporturilor România)



Lucian Șova, al treilea ministru al Transporturilor dat de PSD în ultimii 2 ani, (după ce partidul și-a dat jos 2 guverne) a emis săptămâna trecută o frază șocantă.

„Este o rețea de autostrăzi minunată în Occident. De ce au venit multinaționalele aici? Au venit că sunt salarii mici. Când o să avem autostrăzi, o să avem salarii mari. Și tot vor pleca. Către alte zone fără autostrăzi, dar cu salarii mici.”.

Ideea a curs în timpul unei dezbateri de pe urma căreia s-a aflat că Ministerul Transporturilor a decis să rupă înțelegerea dintre statul român și Banca Mondială pentru finanțarea tronsonului Brașov-Comarnic.

Orice om care stă în trafic la Comarnic sau se urcă în tren seara la 18 în Iași și ajunge la Timișoara a doua zi după ora 12 are tot dreptul să se întrebe dacă ministrul Șova are o gândire ticăloasă sau un nivel IQ scăzut.

Dacă domnul ministru Șova ar avea minimum de experiență economică sau măcar o mână de consilieri pregătiți, ar ști că din noiembrie 2012, de la darea în folosință a autostrăzii A2, PIB-ul județului Constanța a crescut cu o viteză dublă față de restul țării.

Aritmetică simplă, cu date seci de la Institutul Național de Statistică, scoase în evidență de ZF, aici. Autorul notează că în perioada 2012-2017 Produsul Intern Brut al României a înregistrat un plus de 29%, în timp ce Constanța a mers în sus cu 56%.

Că România nu a făcut autostrăzi în ultimele 3 decenii este un fapt, e probabil una din marile nerealizări de după 1989, cu atât mai mult cu cât vecinii au atras zeci de miliarde de euro pentru infrastructură. Oricare ar fi lista cu motivele acestei impotențe naționale, unul e evident: numărul extrem de mare al miniștrilor de la Transporturi - cei mai mulți de o incompetență crasă. În toată această incoerență, administrarea României seamănă cu ridicarea unei case la care schimbi echipele de lucru foarte des. Dacă ai alt arhitect sau un șef de șantier nou la fiecare câteva săptămâni, casa nu va fi niciodată gata și nu va trece mai sus de stadiul de fundație, gândită o dată pătrată, o dată rotundă, o dată pentru un etaj, modificată în cele din urmă pentru P+ 2.

În ultimele 3 decenii, România a avut la Ministerul Transporturilor 28 de șefi- media este de un an și puțin. Sunt miniștri care au stat în funcție 63 de zile sau 88 de zile. Imaginați-vă că unii au pierdut săptămâni numai până s-au așezat pe scaun, și-au decorat birourile și și-au adus pe lângă ei amantele și clientela de partid.

În urma lor, toți au lăsat straturi de indivizi și individe care taie și acum frunză la câini prin CNADNR și Ministerul Transporturilor. Unii au acces la fonduri de sute de milioane de euro, practică niște comisioane grase pentru lucrări de asfaltare pe timp de ploaie și-i vedem deplasându-se de colo-colo în mașini de teren cumpărate din leafă de bugetar. Alții, mai mici, s-au agățat de scaune și-și numără bucuroși creșterile substanțiale de salarii primite de la partid în ultimii ani.

Logica discutabilă a ministrului Șova, care ar fi trebuit să plece din funcție la câteva ore după această declarație, intră în coliziune directă cu zicerile șefului său de partid, Liviu Dragnea. În campania electorală, șeful PSD spunea la un post de televiziune că ''În 26 de ani, s-a furat peste tot. Nu am reuşit să facem o autostradă de la un capăt al ţării la altul, din mai multe motive. În primul rând s-au furat mulţi bani (…) S-au risipit miliarde de euro (…) În România s-au risipit banii, s-au risipit miliarde peste miliarde de euro, din hoţie, prostie, lipsă de strategie şi coerenţă, şi dorinţa de a guverna pentru mâine''.

După OUG 13, liderii majorității guvernamentale aruncă la televizor alte teorii, cum că nu s-a vrut să avem autostrăzi, insinuând că forțe străine ne împiedică să legăm provinciile.

În țară, șefii de municipii și județe, susținuți de organizații civice, se organizează regional și încep să ocolească Executivul. Pentru ei, Guvernul a devenit un mamut care mănâncă bani, taie fondurile din impozite și taxe ce ar trebuie să meargă local și amputează orice șansă de dezvoltare împrumutându-se ca să plătească salarii și pensii speciale.

Cea mai slabă echipă pe care a dat-o PSD-ul în ultimele decenii devine în fiecare zi Guvernul “Degeaba”. Executivul care încurcă, se contrazice, schimbă regulile din mers de 3 ori pe săptămână, se împiedică și exportă gafele interne în plan extern, în întâlnirile diplomatice.



Asociaţiile civice care militează pentru construirea autostrăzilor în Moldova vor trimite o delegaţie la UE. Reprezentanţii „Moldova Vrea Autostradă“ şi „Împreună pentru A8“, alături de „Pro Infrastructura“ se vor afla la Bruxelles în perioada ce vine, unde vor discuta cu preşedintele Comisiei de Transporturi şi Turism a Parlamentului European, Karima Delli, scrie ziaruldeiasi.ro, pentru a găsi soluții care să nu țină neapărat de încurcă- lume de la Capitală, Guvernul Viorica Dăncilă. În 20-21 mai, peste 1000 de șoferi din zona Moldovei au protestat într-un marș la volan spre București. Ajunși la destinație, au fost împiedicați să intre în zona centrală a orașului să ceară infrastructură care să lege cea mai izolată provincie de București și Târgu Mureș.

Săptămâna trecută, la Brașov, șefi de municipii și județe din Oradea, Sibiu, Mureș, Alba, Covasna, Harghita, s-au întâlnit și au discutat despre prioritățile de infrastructură: finalizarea autostrăzii Transilvania și construcția/ extinderea aeroporturilor Brașov, Mureș, Sibiu. Detalii aveți aici. Cu alte cuvinte, mult dorita descentralizare a României se petrece, dar nu din voia liderilor de la București, ci din nevoia primarilor și șefilor de CJ care trebui să-și salveze obrazul în fața alegătorilor.

Și în timp ce Vestul este preocupat cu autostrăzile, aeroporturile și căile ferate, în București, la ultima ședință de Consiliu Local, a fost respinsă hotărârea cu privire la execuția bugetară la capitolul investiții. În primele 3 luni din 2018, execuția bugetară la dezvoltare a fost de 9,7%, cea de la Mediu de 2%, în timp ce pentru stimulente sociale a trecut de 55% până în 31 martie.

Incompetența, analfabetismul funcțional, numirile pe pile și pe criterii clientelare au pătruns ca metastazele în toate straturile administrației, de la Guvern și ministere în jos și devin chestiuni de securitate națională a României pe termen lung.

Îți recomandăm O autostradă pentru bucureșteni sau una pentru țară?

Sunt atât de slabi funcționarii sau sunt atât de mari interesele încât până și o amărâtă de licitație pentru dotarea cu aer condiționat a hârburilor din București a fost anulată. Pe rețelele de socializare, oamenii îi mulțumesc primăriței că le oferă saună gratuită în prețul unui bilet de autobuz.

Vice-primărița a dezvăluit jurnaliștilor că au aflat din întâmplare cum că firma care a câștigat licitația pentru a livra 400 de autobuze în Capitală nu le are pe stoc: ”Lăsați-mă să vă spun ce am înțeles eu, chiar dacă nu sunt specialistă în zona asta, dar am fost atentă. Nicio societate de la care cumperi autobuze nu le are în stoc și nu ți le dă imediat. Este vorba de autobuz, de propriul concept, drept care ți le dă pe rând. Noi toți ne-am imaginat că în clipa în care contractezi 200 de autobuze, de pildă, tu le ai în trei luni de zile. Nici poveste, iar asta am aflat-o întâmplător. Și, deci vine prima etapă de 100 de autobuze, vor fi și tramvaie noi…”, spune cu seninătate Tomnița Florescu. Toate aceste gafe ridică mari semne de întrebare cu privire la experiența și capacitatea oamenilor aflați în fruntea orașului de a-l administra.